Дапщэщ-тIэ иджы щытекIуэнур?
«Спартак-Налшык» (Налшык) — «Волгарь» (Астрахань) — 1:2 (1:1). Налшык. «Спартак» стадион. Гъатхэпэм и 26-м. ЦIыху 700 еплъащ.
Судьяхэр: Панин (Мэзкуу область), Гурбанов (Краснодар), Степанищев (Воронеж).
«Спартак-Налшык»: Антипов, Кузнецов, Дашаев, Соблыр, Марченкэ, Мэкъуауэ, Багъэтыр (Бойчук, 68), Каркаев (Семёнов, 77), Войнов, Дроздов (Мурачёв, 80), Ахъядов (ЛIуп, 79).
«Волгарь»: Бучнев, Калинин, Плиев, Таказов, Григорьев, Сутормин (Скворцов, 90+2), Букие (Мэшыкъуэ, 89), Болонин (Кабутов, 79), Газзаев (Камилов, 66), ДыщэкI, Отставнов.
Топхэр дагъэкIащ: ДыщэкIым, 4 (0:1). Багъэтырым, 9 (1:1). Сутормин, 84 — пенальтикIэ (1:2).
Дагъуэ къыхуащIащ: Таказовым, Каркаевым, Григорьевым, Камиловым, Букие.
Урысей Федерацэм футболымкIэ и япэ дивизионым щекIуэкI зэхьэзэхуэм къыщыкIэрыху «Спартак-Налшыкымрэ» абы къригъэблэгъа «Волгарь»-мрэ я дежкIэ мы зэIущIэм хуабжьу мыхьэнэшхуэ иIэт. Турнир таблицэм щызэпэгъунэгъу мы командитIри хьэрхуэрэгъу нэхъыщхьэ зэхуэхъуат, зым адрейм очко ирит зэрымыхъунум къыхэкIыу. Псом хуэмыдэу щытыкIэ гугъум ихуат ди щIалэхэр. Мы зэIущIэм ахэр Iэмал имыIэу щытекIуэн хуейт, армыхъумэ адэкIэ Нижнекамскрэ Владивостокрэ зэкIэлъхьэу-жьу къащыпэщIэувэнухэми икIуэтыпIэ яIэкъым икIи лэщу къазэрыпэщIэтынум шэч хэлъкъым.
Апхуэдэу щыт пэтми, налшыкдэсхэм мы зэIущIэр хуэмыхуу ирагъэжьащ. Абыхэм зыкъызэщIагъэплъэхукIэ «Волгарь»-м бжыгъэр къызэIуихащ. «Спартак-Налшыкым» зэгуэр хагъэкIыжахэм ящыщ ДыщэкI Аслъэн зэIущэм и еплIанэ дакъи-къэм хьэщIэхэр япэ иригъэщащ.
Джэгум и пэщIэдзэ дыдэм ди щIалэхэр щытыкIэ гугъум ихуащ. АрщхьэкIэ Багъэтыр Альберт и фIыгъэкIэ ахэр абы псынщIэу къикIащ. Ар зэуа штрафнойм «Волгарь»-м и гъуащхьэтетыр хуэмыхьэзыру къыщIэкIащ икIи топыр гъуэм дыхьащ.
АдэкIэ «Спартак-Налшыкым» и футболистхэм я гур къызэрыгъуэтыжу ебгъэрыкIуэныгъэ лъэщхэм хуэкIуэ-ну къыпщыхъунут. Ди жагъуэ зэрыхъунщи, апхуэдэу къэхъуакъым — ахэр хуэмт икIи хьэщIэхэр зэрагъэпIейтей щыIэтэкъым. Зыри къикIакъым тренерхэм ирагъэкIуэкIа зэхъуэкIыныгъэхэми.
Джэгур иухыным дакъикъэ зытхух къэнэжауэ арат «Волгарь»-м и футболистхэм угловой къыхатэну Iэмал щагъуэтам. Ар щагъэзащIэм ди гъуащхьэхъумэ Дашаев Аслъэн хьэщIэхэм я футболистхэм ящыщ зы и гъуэм пэмыжыжьэу щриудащ. Пенальти. Сутормин метр пщыкIузым и деж щыту зэуа топым Антиповыр пэлъэщакъым.
Арати, 1:2-уэ, аргуэрыжьти, налшыкдэсхэр къыхагъэщIащ тIэуней зэкIэлъхьэужьу. Абы ипэжкIэ щэнейрэ зэрызэрытемыгъэкIуар къэплъытэмэ, Iуэхухэр щIагъуэкъым — мы гъэм къахуэхьыну щыта очко 15-м щыщу «Спартак-Налшыкым» зыIэригъэхьэфар хуэдитхукIэ нэхъ мащIэщ — очкои 3 къудейщ. Апхуэ- дэ «ехъулIэныгъэхэм» жыжьэ узэрамыхьынур нэрылъагъущ икIи етIуанэ дивизионым хуэзышэ гъуэгум ар лъэ быдэкIэ теуващ. Ди щIалэхэм лIыгъэшхуэ къызыкъуахын хуей хъунущ къэнэжа джэгугъуи 10-м Iуэхур ягъэзэкIуэжын папщIэ.
Мы тхьэмахуэм зэхэта адрей зэIущIэхэм ящыщу къыхэгъэщхьэхукIыпхъэщ зэхьэзэхуэм пашэныгъэр щызыIыгъхэу «Тосно»-мрэ «Динамо»-мрэ Ленинград областым щрагъэкIуэкIар. Абы хьэщIэхэр щытекIуащ икIи бжьыпэм зыщагъэбыдащ.
Иджы фыщыдгъэгъуэзэнщ япэ дивизионым иужьу щекIуэкIа зэIущIэхэм къарикIуа бжыгъэхэм: «СКА-Хабаровск» (Хабаровск) — «Тюмень» (Тюмень) — 1:0, «Луч-Энергия» (Владивосток) — «Зенит» (Санкт-Петербург) — 0:0,«Сибирь» (Новосибирск) — «Сокол» (Саратов) — 2:0, «Тосно» (Ленинград область) — «Динамо» (Мэзкуу) — 1:2, «Химки» (Химки) — «Шинник» (Ярославль) — 3:0, «Мордовия» (Саранск) — «Факел» (Воронеж) — 2:0, «Спартак-2» (Мэзкуу) — «Балтика» (Калининград) -1:1, «Кубань» (Краснодар) — «Нефтехимик» (Нижнекамск) — 1:0.
«Тамбов» (Тамбов) — «Енисей» (Красноярск) зэIущIэр нэхъ иужьыIуэкIэ зэхэтащ.
Урысей Федерацэм футболымкIэ и япэ дивизионым къыкIэлъыкIуэ джэгугъуэр мэлыжьыхьым и 1-м щегъэкIуэкIынущ. А махуэм «Спартак-Налшыкыр» Нижнекамск къалэм щIыпIэ «Нефтехимик»-м щыIущIэнущ.
Жыласэ Заурбэч.
